R. Fico, poslanec: (2003-07-03):
S veľkým potešením počúvam, predovšetkým od SDKÚ, všetky tie hlasy a výzvy, ako treba mať slobodný trh, ako má byť trh liberálny, ako sa nemá brániť a, neviem, čo všetko. Vážené dámy a páni, ako ste včera hlasovali o telekomunikačnom zákone? (Potlesk.) Veď je to, vážené dámy a páni, je to úplne trápne a smiešne, čo tu predvádzate, pretože máte dva metre na ten istý problém. Keby ste sa jednoducho inak postavili k telekomunikačnému zákonu, tak nepoviem ani pol slova. Vy nemáte morálne právo, ani vecné právo hovoriť čosi o liberalizme a slobodnom trhu, lebo ste to ukázali pri telekomunikačnom zákone. Vážená pani poslankyňa, ktorá hovorila pred chvíľkou, Tkáčová, vy to veľmi dobre viere, že väčšina tovaru, ktorá je v obchodných reťazcoch – odišla pani poslankyňa, lebo nerada počúva odpovede –, väčšina tovaru... (Reakcie z pléna.) Pán poslanec, upokojte sa, teraz hovorím ja. Väčšina tovaru, ktorý sa predáva vo veľkoobchodoch a v obchodných reťazcoch, je rýchloobrátková, to znamená, že sa do 48 hodín predá a minie. Tak obchodný reťazec má cash, má hotové peniaze za 48 hodín. Ale mali by ste vidieť, že ten istý obchodný reťazec vyberá poplatky a platí dodávateľom za 90 až 120 dní. Tak koho máme teda chrániť? Máme rešpektovať situáciu, že niekto má za 48 hodín všetky peniaze vo svojej pokladnici, môže s nimi narábať, ale dodávateľ k svojim peniazom príde až za tri alebo štyri mesiace, a to predtým ešte musí zaplatiť obrovské poplatky za zalistovanie, musí zaplatiť obrovské poplatky za akcie, všetky reklamné akcie, všetky propagačné akcie? Veď je tu údaj, ktorý presne hovorí o tom, 15 až 29 % z vytvorených zdrojov musia dať dodávateľské firmy obchodným reťazcom v rámci rôznych poplatkov, akcií a neviem, čoho všetkého, čo sa v tejto oblasti deje. Takže zákon o obchodných reťazcoch je naozaj, naozaj maximálne dôležitý. V roku 2000, keď vláda Slovenskej republiky prišla s návrhom na prijatie zákona o obchodných reťazcoch a potom tento samotný návrh stiahla, sa hovorilo, že budú prijaté opatrenia, aby sa bránilo praktikám, o ktorých dnes hovoríme. Povedzte mi: Aké opatrenia boli prijaté od roku 2000? Absolútne žiadne! Zákon o hospodárskej súťaži, Protimonopolný úrad Slovenskej republiky, nikto z nich nemôže nič konať, lebo nemá na to legislatívny rámec. Jediné, čo sa zmenilo od roku 2000, že praktiky obchodných reťazcov sú čím ďalej tým agresívnejšie. Sú vyššie zalistovacie poplatky, viacej sa platí za akcie, viacej sa platí za rôzne propagačné materiály, ktoré sa potom distribujú na náklady týchto spoločností do schránok. Za týchto podmienok si myslím, že návrh zákona má svoje opodstatnenie. Verím, že pozmeňujúce návrhy, ktoré boli pripravené, budú schválené, pretože upravujú tento návrh tak, aby bol ešte lepší, ako možno sme ho predložili my, ale veď o tom je návrh zákona. Nikdy sa nebránime o veciach diskutovať, ak je naozaj diskusia maximálne konštruktívna. Nepočul som žiadne vecné argumenty. Boli to všetko jednoducho veci, ktoré sa objavujú na papieroch, ktoré majú hlavičku Tesca, Carrefouru, Kauflandu a podobne. A ja si kladiem otázku, či ste poslanci Národnej rady, alebo ste agenti týchto obchodných reťazcov. Ďakujem pekne. (Potlesk.) Z. Martináková, podpredsedníčka NR SR: Chce sa k rozprave vyjadriť pán spravodajca? Pán spravodajca, chcete ešte slovo k rozprave? Ďakujem pekne. Hlasovať o tomto bode budeme po 18.00 hodine, ako sme sa dohodli. Budeme pokračovať druhým a tretím čítaním o návrhu na vyslovenie súhlasu Národnej rady Slovenskej republiky s Európskym dohovorom o výmene reagencií na určovanie krvných skupín, protokolom a dodatkovým protokolom k Európskemu dohovoru o výmene reagencií na určovanie krvných skupín . Vládny návrh ste dostali ako tlač 24. Návrh v parlamente odôvodní minister zdravotníctva Rudolf Zajac. Pán minister už ide do rokovacej sály. Prosím, pán minister, aby ste odôvodnili návrh na vyslovenie súhlasu Národnej rady s Európskym dohovorom o výmene reagencií na určovanie krvných skupín. Máte slovo. Nech sa páči.